T.AVA09 - “Tūturi”
“Ua nānā te mata i te raì ra, ua tiàturi ia ? 
Ua tià i nià i te turi, ua tiàturi ia ? 
Ua tuuhia te fifi i roto i te rima o te tahi mai te ìte e ia na e òre te fifi, ua tiàturi ia ? 
Ua faaòromaì i roto i te mauiui mai te manaò e e òre tāua mauiui ra, ua tiàturi ia ? 
I roto i te òto, 
Aita atu ia, e mea tiaì ia tau mai te anu o te pō 
No te ani i te raì ia tuuhia mai te taraèhara i nià i to na èà;  
Tei pure ra, ua ìte ia i to na tiàturiraa i te Atua ? 
I roto i te feruriraa taata,  
Ia ìte te hoê taata e ua hoì mai te maitaì e maitaì ai o na, 
E ua mauruuru i te reira, 
E tiàturiraa ia… 
[…]”
Tei tae mai i teie nei mahana, a fārii mai te tāpaò no te aroha. 
Òutou tē faaroo mai ra e tē mātaìtaì mai ra, ia ora na tātou. 
Tōmite, ia ora na e mauruuru i te fārereiraa.
Ua ômuahia mai teie vauvauraa e te uiuiraa teie rā, e ravaì ānei tātou i teie huru hiòraa no te faaoti i te parau o te tiàturi ? 
Inaha ia faahitihia i te parau o te tiàturi, e faatūàtihia te reira i te parau o te faaroo. Mai ta tātou i mātau, te faaroo, te òhipa ia ta te tarià e rave mai te auraro, i te fārii aore ra i te pātoì atu i te parau e faataehia mai. Ia rave mai tātou i te parau o te faaroo mai roto mai i te hoê Ètārētia, te auraa i rotopū i te hoê taata, te hoê nūnaa e to na Atua, e faaroo ia. To na auraa ra, aita e tiàturi mai te peu aita e faaroo. Ei rāveà no te e ìriti i te hoê ùputa iti no te taa i te auraa o te reira taò, rave mai tātou i te parau o te marae. I te vāhi e pārahi ai te tahuà, e ôfaì to reira te parauhia e e tiàturi. Te māramarama ra ia tātou e, te òhipa e parauhia ra e tiàturi, e tūruì aore ra e tūruìraa nā roto i te faaroo. I te taime e riro ai te tahi òhipa ei tūruìraa no te tahi taata, ua ômua atoà ia te parau o te tiàturi; a ara rā i te faaatea i te feruriraa taata. 
Te taata faaàpu tei haapii i te here i to na fenua, ua fanaò ia i te here mai roto mai i to na fenua, nā reira atoà hoì no te taata tāià : ua ìte atu ra ia e, i terā pō, terā te māa e tanu, i terā pō, terā te ià tē horo. To na auraa ra, te taata tei fārii i to na fenua mai te ùputa o te ora ra, o to na ora, ua faaroo ia i to na fenua tei riro mai ei auraa i rotopū ia na e te Atua. Ia nā ô tātou i tātou i te fārii i te tiàturi, ua tomo atoà ia tātou i roto i te parau o te hiroà.


Tūturi
I te pū o te ôpū iho, 
Ia ère te ora i te fenua e haapārahi ia na, e òre o ia. 
I te matamehaì o te ora, e pūfenua, e fenua; 
Oi ia te ùputa o te ora.
Ia àraàra te mata no te nānā i te ao, 
E hau te faaàti nei ia na. 
Ia haapii te oraraa o te ao taata i te ora, 
E mure te hau i mua i te uiuiraa, 
E riro te hau ei hae, 
Te òaòa ei riri, 
E ia î te ora i te fifi, 
Ua tià i nià i te turi mai te pii i te taraèhara, 
Tei uiui nei au : 
Ua nānā te mata i te raì ra, ua tiàturi ia ? 
Ua tià i nià i te turi, ua tiàturi ia ? 
Ua tuuhia te fifi i roto i te rima o te tahi mai te ìte e ia na e òre te fifi, ua tiàturi ia ? 
Ua faaòromaì i roto i te mauiui mai te manaò e e òre tāua mauiui ra, ua tiàturi ia ? 
I roto i te òto, 
Aita atu ia, e mea tiaì ia tau mai te anu o te pō 
No te ani i te raì ia tuuhia mai te taraèhara i nià i to na èà;  
Tei pure ra, ua ìte ia i to na tiàturiraa i te Atua ? 
I roto i te feruriraa taata,  
Ia ìte te hoê taata e ua hoì mai te maitaì e maitaì ai o na, 
E ua mauruuru i te reira, 
E tiàturiraa ia… 
E roaa ānei i te ìò i te uiui i te vārua ?
Te ère nei te taata i te hau e haamanaò ia ratou, 
I te matamehaì o te ora, e pūfenua, e fenua. 
A faaea i te ìmi i te tiàturiraa pūai aè. 
A rave i te fenu e tāàmu nei ia òe i to òe fenua e 
A rave i te fenu e tāàmu nei ia òe i te tua o to òe fenua, 
A firi atu i to òe pito : to òe ia hiroà ta òe e firi ra; 
O òe te nohoà o to òe hiroà, oi ia te mehani o te ùputa o te tiàturi : 
Te vā i rotopū i te oraraa taata e te oraraa vārua, 
Te auraa i rotopū i te taata e te Atua, 
Terā te hau tē riro ei tūruìraa no òe.
Ia ora na.

